Al meer leerders verkies wiskundegeletterdheid bo wiskundeVan links: Melanie Buys, Leon Fourie en Valentyn van der Merwe (Foto: Verskaf) Al meer matrieks neem wiskundegeletterdheid eerder as wiskunde in matriek, met die aanname dat dit ’n makliker uitkoms bied. Die afgelope tien jaar was daar ook ŉ afname in die persentasie matrikulante wat wiskunde slaag of ŉ onderskeiding in die vak behaal. Dit is ’n bron van groot kommer vir onderwyskenners, aangesien wiskunde as sleutelvak leerders toegang gee tot ’n wye verskeidenheid studierigtings en loopbane. Die vak is ook hoog in aanvraag in die Suid-Afrikaanse ekonomie. Dié inligting word vervat in die Solidariteit Skoleondersteuningsentrum (SOS) se matriekverslag wat Woensdagoggend by Hoërskool Waterkloof in Pretoria bekendgestel is. Die SOS maak sy verslag jaarliks sedert 2015 bekend. Luidens die verslag het die persentasie leerders wat wiskundegeletterdheid in matriek neem verlede jaar met vier persentasiepunte toegeneem, van 58% in 2020 tot 61,8% in 2021. Slegs 2,3% van hierdie leerders het egter ’n onderskeiding in dié vak behaal. Hierteenoor was daar ŉ daling van 3,7% in die getal leerders wat wiskunde tot matriek geneem het. Die persentasie leerders wat wiskunde neem het boonop het sedert 2013 geleidelik van 43% tot verlede jaar se 36,3% afgeneem. Dit is ŉ 6,7% daling van wiskundeleerders in die afgelope agt jaar. Die persentasie van leerders wat dié vak geslaag het, het van 59% in 2020 tot 57,6% in 2021 gedaal. Volgens die verslag het meer as driekwart van die matrieks wat verlede jaar wiskunde geskryf het, 50% of minder vir wiskunde behaal. ŉ Skamele 3% van die leerders het ŉ onderskeiding behaal. Dit is ŉ afname van 0,2% van 2020. “Die nasionale slaagsyfer van 30% skep ŉ wanindruk van die kennis waarvoor kandidate beskik wat die eksamen slaag. ŉ Slaagpunt van minder as 50% rus ŉ leerder kwalik vir graadstudie toe, veral as in ag geneem word dat Umalusi boonop vanjaar 28 vakke se punte opwaarts aangepas het om meer kandidate te laat slaag,” lui die SOS se verslag. Sleutelvakke Leon Fourie, uitvoerende hoof van die SOS, het Woensdag gesê leerders moet aangemoedig word om, met inagneming van aanleg en vermoë, uitdagende vakke soos wiskunde en wetenskappe te neem. Volgens die SOS se verslag het die nasionale slaagsyfer vir ander sleutelvakke soos fisiese wetenskappe en lewenswetenskappe landwyd met onderskeidelik 4,8% en 0,5% toegeneem. Die aantal kandidate wat hierdie vakke neem het ook toegeneem. Volgens die SOS kan die verbetering toegeskryf word aan die feit dat skole in 2021 minder deur Covid-19-inperkings ontwrig is en beter voorbereid was om ontwrigtings te hanteer. Afrikaanse skole het weer eens uitstekend gevaar in hierdie twee vakke, deur onderskeidelik slaagsyfers van 84,8% en 73,9% te verwerf. “Skole kan steeds uitstekende slaagsyfers nastreef, sonder om leerders aan te moedig om ‘makliker’ vakke te kies. Sleutelvakke soos wiskunde en wetenskap gee leerders nie net toegang tot ŉ wye reeks studierigtings nie, maar ontwikkel ook noodsaaklike vaardighede soos kritiese denke, kreatiwiteit en deursettingsvermoë – boustene vir sukses in verdere studie en die werkplek van die toekoms.” Laai die volledige verslag hier af.